Радзімаю нашай край гэты завецца
*Васіль Жуковіч*

На свеце існуе такая краіна,

дзе хвоі ажно дастаюць аблачыны,

дзе рэкі, азёры ў суседстве з лясамі

напоўнены салаўёў галасамі.

У гэтай краіне узгоркі, раўніны

улетку пакрыты густой зелянінай.

Ляночак цвіце з небам сінім у згодзе.

Тут песні і казкі з легендамі ходзяць.

Сяброў дарагіх запрашаюць у госці.

Тут людзі не схільныя крыўдзіць кагосьці.

У гэтай краіне ля хатаў буслянкі,

а ў хатах пяшчотна гучаць калыханкі.

Радзімаю нашай край гэты завецца.

Хай нашай Радзіме шчасліва жывецца!